Drie dood, twee kritiek ná vragmotorongelukDie bakkie was onder die vragmotor ingewig. (Foto: Verskaf) Drie mense is Maandag dood en twee is in ŉ kritieke toestand ná ŉ botsing op die N3 naby Harrismith. Volgens Kyle van Reenen, woordvoerder van Emer-G-Med, was ŉ Toyota Hilux met vyf insittendes onder ŉ vragmotor ingewig naby die Eram-afrit. “Drie van die insittendes het noodlottige beserings opgedoen en is op die toneel dood verklaar. Die ander twee insittendes was in ŉ kritieke toestand.” Dié twee pasiënte is deur paramedici gestabiliseer, terwyl reddingstegnici masjinerie gebruik het om hulle uit die wrakstukke te bevry. Hulle is vir noodbehandeling na ŉ plaaslike hospitaal geneem. Die vragmotorbestuurder en een passasier het matige beserings opgedoen en is op die toneel behandel. Hulle is na ŉ plaaslike hospitaal verwys vir verdere behandeling. Die oorsaak van die ongeluk is nog nie bekend nie, maar die polisie was op die toneel en ondersoek die saak verder.